**„Az alkotásban, a fantáziában dolgozom fel a világot…”**

**Interjú Szabó Dominik 8.g osztályos tanulóval**

* **Dominik, mikor figyeltek fel a rajzaidra? Hány éves voltál akkor?**

Egészen kicsi koromtól kezdve meséket olvastak nekem. Kezdetben a szüleim, majd az óvónénik is. a mesék világa megragadott, s ami élénken foglalkoztatta a fantáziámat, azt lerajzoltam. Mindenkinek tetszettek a rajzaim, így hát egyre jobban belemerültem: később, amit elgondoltam, elképzeltem, azt is lerajzoltam.

* **Mit jelent számodra ez a művészeti tevékenység?**

Segít megérteni az olvasmányaimat, sok illusztrációt készítek hozzájuk – nem csak a kötelezőkhöz.

* **És mi a helyzet a versírással? Az hogyan kezdődött?**

9-10 éves koromban kezdtem verseket írni. Emlékszem, akkor kezdődött, amikor apukám Ady Endre életéről nézett egy filmet a tévében, és vele együtt néztem én is. Megragadott néhány dolog ebben a filmben, s amikor néhány év múlva anyukám tanulni kezdett, elolvastam a tankönyvében az ott található Ady verseket. Ady verseinek hatására én is megpróbálkoztam a versírással.

* **Milyen hatások szükségesek ahhoz, hogy létrejöjjön egy vers?**

Fontosnak tartom az ihletet, de az alkotás folyamata nem egyszerű. Sem az irodalmi alkotások létrejötte, sem a képzőművészetieké. Mindegyikkel megvívja az ember a maga harcát, hogy megszülessen.

* **Kik a kedvenc költőid?**

Természetesen Ady Endre, Radnóti Miklós, József Attila.

* **Melyik korstílus vagy irányzat keltette fel a figyelmedet a festészetben?**

Nagyon szépnek találom a gótikus egyházi festészetet, a freskók világát. Ugyanez vonatkozik az olasz reneszánszra is, különös tekintettel a portréfestészetre. De érdekesnek találom a modern absztrakt képzőművészetet is, számomra a modern életérzést tökéletesen kifejezi ez a világ.

* **Beszélj a továbbtanulási terveidről!**

Mezgé, rendészet, technikum.

* **Sokszor látunk a kezedben bukósisakot. Ezek szerint motorral jársz iskolába?**

Orosháza másik végén, a Tesco-hoz közel lakom, a közlekedés ide a Czina suliba nem lenne egyszerű. Ha jó az idő, száraz az út, akkor motorral árok, rossz időben a szüleim autóval elhoznak.

* **Végezetül számolj be arról, milyen hobbit űzöl még?**

Szeretek sportolni, de nem járok egyesületbe. Van egy bokszzsákom, nagyon szeretem ütögetni. Focizni is szeretek, azon kívül kosarazni. Otthon az udvaron kosárpalánkunk is van, egészen jól megtanultam már „zsákolni”, időnként a szüleim is csatlakoznak hozzám. Lovunk is van, lovagolni is szeretek. Nagyon feltölt ez az időtöltés.

* **Köszönöm a beszélgetést!**

Az interjút készítette Wojtczakn Mátra Tünde